Maryam Yusuf Jamal

| Mitalit | Mitalit | Mitalit |  |
| --- | --- | --- | --- |
|  Maryam Yusuf Jamal vuonna 2010. |  Maryam Yusuf Jamal vuonna 2010. |  Maryam Yusuf Jamal vuonna 2010. |  |
Maa:   Bahrain
Naisten yleisurheilu
|  Olympialaiset  |  Olympialaiset  |  Olympialaiset  |  |
|  Kultaa | Lontoo 2012 | 1 500 metriä |  |
| MM-kilpailut  | MM-kilpailut  | MM-kilpailut  |  |
|  Kultaa | Osaka 2007 | 1 500 metriä |  |
|  Kultaa | Berliini 2009 | 1 500 metriä |  |
| Sisäratojen MM-kilpailut  | Sisäratojen MM-kilpailut  | Sisäratojen MM-kilpailut  |  |
|  Hopeaa | Valencia 2008 | 1 500 metriä |  |
|  Pronssia | Moskova 2006 | 1 500 metriä |  |
|  Pronssia | Sopot 2014 | 3 000 metriä |  |
| Aasian kisat  | Aasian kisat  | Aasian kisat  |  |
|  Kultaa | Doha 2006 | 800 metriä |  |
|  Kultaa | Doha 2006 | 1 500 metriä |  |
|  Kultaa | Kanton 2010 |  1 500 metriä |  |
| Maastojuoksun Aasian-mestaruuskilpailut  | Maastojuoksun Aasian-mestaruuskilpailut  | Maastojuoksun Aasian-mestaruuskilpailut  |  |
|  Kultaa | Amman 2007 | henkilökohtainen |  |
|  Kultaa | Manama 2009 | henkilökohtainen |  |
Maryam Yusuf Jamal (arab. مريم يوسف جمال‎, alk. Zenebech Tola, s. 16. syyskuuta 1984) on etiopialaissyntyinen keskimatkojen juoksija, joka edustaa nykyisin Bahrainia.
Jamal muutti Lausanneen vuonna 2002 ja sai poliittisen turvapaikan. Hän on edustanut Bahrainia vuoden 2005 alusta lähtien. Samana vuonna hän juoksi maastojuoksun MM-kisoissa lyhyellä matkalla kolmanneksikymmenenneksikolmanneksi. Helsingin MM-kisoissa hän sijoittui 1 500 metrin juoksussa viidenneksi ajalla 4.02,49. Kauden lopussa hän voitti samalla matkalla IAAF:n yleisurheilufinaalin ajalla 3.59,35.
Seuraavana vuonna Jamal teki Valenciassa 1 500 metrin sisäratojen Aasian ennätyksen 4.01,82. Hän voitti pronssia Moskovan sisäratojen MM-kisoissa 1 500 metrillä ajalla 4.05,53. Fukuokan maastojuoksun MM-kisoissa hän oli lyhyellä matkalla kolmaskymmenesseitsemäs. Syyskuussa hän voitti 1 500 metrillä IAAF:n yleisurheilufinaalin ja yleisurheilun maailmancupin. Aasian kisoissa Dohassa hän voitti 800 metriä ajalla 2.01,79 ja 1 500 metriä ajalla 4.08,63.
Jamal voitti maastojuoksun Aasian-mestaruuden Ammanissa 2007. Hän voitti 1 500 metrin maailmanmestaruuden Osakassa 2007 ajalla 3.58,75; hän kukisti Jelena Sobolevan 0,24 sekunnilla. Myöhemmin samana syksynä Jamal voitti IAAF:n yleisurheilufinaalin juostuaan 4.01,23. Hän paransi mailin Aasian-ennätystä kesäkuussa Genèvessä aikaan 4.22,34 ja syyskuussa Brysselissä lukemiin 4.17,75.
Jamal sai Valencian MM-hallikilpailuissa 2008 hopeaa 1 500 metrillä sisäratojen Aasian ennätysajalla 3.59,79. Pekingin olympialaisissa 2008 hän juoksi viidenneksi ajalla 4.02,71. Tuonakin syksynä Jamal voitti IAAF:n yleisurheilufinaalin ajalla 4.06,59.  Hän voitti 2009 maastojuoksussa Aasian-mestaruuden Manamassa ja sijoittui MM-kilpailuissa yhdeksänneksi. Berliinin MM-kilpailuissa 2009 hän voitti 1 500 metrillä kultaa ajalla 4.03,74, sen jälkeen kun ensimmäisenä maaliin tullut Natalia Rodriguez hylättiin. IAAF:n yleisurheilufinaalissa Jamal oli neljäs.
Jamal juoksi mailin sisäratojen Aasian ennätyksen 4.24,71 Birminghamissa helmikuussa 2010. Kantonin Aasian kisoissa hän voitti 1 500 metriä ajalla 4.08,22 ja sijoittui 800 metrillä kuudenneksi. Seuraavana vuonna hän sijoittui Punta Umbrian maastojuoksun MM-kilpailuissa 23:nneksi ja Daegun MM-kilpailuiden 1 500 metrillä yhdenneksitoista.
Lontoon olympialaisissa 2012 Jamal sijoittui 1 500 metrillä alun perin kolmanneksi ajalla 4.10,74, mutta nousi myöhemmin olympiavoittajaksi kun hänen edelleen sijoittuneet turkkilaiset Asli Cakir Alptekin ja Gamze Bulut hylättiin dopingin takia. Kyseessä oli Bahrainin ensimmäinen olympiamitali. Aikaisemmin Pekingin kisoissa Rashid Ramzi oli voittanut kultaa miesten 1 500 metrillä, mutta hän menetti mitalinsa dopingin vuoksi. Jamal voitti sisäratojen Aasian-mestaruuden 1 500 ja 3 000 metrillä 2014. Sopotin MM-hallikilpailuissa 2014 hän sai pronssia 3 000 metrillä.
Jamal aiheutti Bahrainissa kohua juoksemalla elokuussa 2005 Oslossa lyhytlahkeisissa shortseissa sekä paidassa, joka paljasti hänen napansa.